ส่วนที่ 1

ข้อมูลสรุป (Executive Summary)

บริษัท ไทยเกรียง กรุ๊ป จำกัด (มหาชน) (“บริษัท”) จดทะเบียนเป็นบริษัท จำกัด เมื่อวันที่ 19
สิงหาคม 2503 ภายใต้ชื่อ บริษัท ไทยเกรียงการทอ จำกัด เพื่อดำเนินธุรกิจเกี่ยวกับสิ่งทอ
โดยดำเนินธุรกิจหลักในการผลิตเส้นด้ายและผ้าทอดิบ ซึ่งนับเป็นอุตสาหกรรมต้นน้ำ
และกลางน้ำสำหรับอุตสาหกรรมสิ่งทอ
โดยทำการผลิตเส้นด้ายและผ้าทอดิบจากวัตถุดิบทั้งที่เป็นใยธรรมชาติ ใยสังเคราะห์ และเส้นใยผสม
ทั้งนี้ขึ้นอยู่กับความต้องการของลูกค้า โดยทำการจำหน่ายทั้งในและต่างประเทศ

ต่อมาเมื่อวันที่ 10 สิงหาคม 2535 บริษัทจดทะเบียนเป็นหลักทรัพย์จดทะเบียนในตลาดหลักทรัพย์ฯ
และเปลี่ยนสถานะเป็นบริษัทมหาชน โดยแก้ไขชื่อเป็น บริษัท ไทยเกรียงสิ่งทอ (มหาชน) เมื่อวันที่
13 พฤษภาคม 2537 และได้เปลี่ยนชื่อเป็น บริษัท ไทยเกรียง กรุ๊ป จำกัด (มหาชน) เมื่อวันที่ 25
กุมภาพันธ์ 2547

ในปี 2541 บริษัทได้รับแจ้งจากตลาดหลักทรัพย์ฯ
เรื่องการเข้าเกณฑ์อาจถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ
และตลาดหลักทรัพย์ฯ มีคำสั่งเปลี่ยนหมวดการการซื้อขายหุ้นสามัญของบริษัทจากหมวดสิ่งทอ
เป็นหมวดบริษัทจดทะเบียนที่อยู่ระหว่างแก้ไขดำเนินการ (REHABCO)

ในปี 2543 ได้เกิดเหตุสหภาพแรงงานประท้วงให้บริษัทขึ้นค่าแรงและจ่ายโบนัส
และเกิดเหตุเพลิงไหม้โรงงานผลิตเส้นด้ายของบริษัท
หลังจากนั้นบริษัทได้ลงนามในสัญญาปรับโครงสร้างหนี้กับ ธ.กรุงเทพ
ซึ่งต่อมาบริษัทได้ทำการเพิ่มทุนให้ผู้ถือหุ้นเดิม และแปลงหนี้เป็นทุนให้แก่ ธ.กรุงเทพ อีก 2 ครั้ง
และได้ชำระหนี้ก่อนกำหนดแล้วในปลายปี 2546

เมื่อวันที่ 5 กุมภาพันธ์ 2546
บริษัทได้รับอนุมัติแผนดำเนินการเพื่อแก้ไขเหตุที่หุ้นสามัญของบริษัทอาจถูกเพิกถอนจากการเป็นหลักทรัพย์จดทะเบียนจากที่ประชุมผู้ถือหุ้น
และได้นำส่งแผนดังกล่าวต่อตลาดหลักทรัพย์ฯ ต่อมาเมื่อวันที่ 2 เมษายน 2546 ตลาดหลักทรัพย์ฯ
ได้อนุมัติให้หุ้นสามัญของบริษัท เปิดทำการซื้อขายในหมวด REHABCO อีกครั้ง

เนื่องจากการเปิดการค้าเสรี รวมถึงการยกเลิกระบบการจัดสรรโควต้าสิ่งทอในต้นปี 2548
มีผลให้การแข่งขันทางด้านตลาดอย่างมากทั้งจากในประเทศและต่างประเทศ ทำให้ราคาขายลดลง
ประกอบกับ บริษัทไม่สามารถทำการผลิตได้เต็มกำลังการผลิต อีกทั้งราคาน้ำมันที่สูง
มีผลให้วัตถุดิบเช่นโปลีเอสเตอร์มีราคาสูง นอกจากนี้ ค่าไฟฟ้าที่สูง และค่าแรงที่สูงขึ้นมาตลอด
ทำให้มีต้นทุนการผลิตต่อหน่วยสูงขึ้นมาก สาเหตุเหล่านี้ มีผลให้ยอดขายลดลง
แต่ต้นทุนขายไม่ได้ลดลงตามสัดส่วน บริษัทมีดอกเบี้ยจ่ายที่สูงขึ้นมากจากการผิดนัดชำระ
สาเหตุเหล่านี้มีผลให้การดำเนินงานของบริษัทประสบผลขาดทุนมาตลอด และเมื่อวันที่ 15
พฤศจิกายน 2548 ตลาดหลักทรัพย์ฯได้สั่งห้ามการซื้อขายหุ้นของบริษัท
จนกว่าบริษัทจะพ้นเหตุเพิกถอนและย้ายกลับหมวดปกติได้

เมื่อวันที่ 3 กรกฎาคม 2549 ตลาดหลักทรัพย์ได้ยกเลิกหมวด REHABCO
และได้ย้ายบริษัทไปอยู่ในกลุ่มบริษัทจดทะเบียนที่แก้ไขการดำเนินงาน ไม่ได้ตามกำหนด
Non-Performing Group และเมื่อวันที่ 22 ธันวาคม 2549
ตลาดหลักทรัพย์ได้แจ้งเพิ่มเหตุเข้าข่ายอาจถูกเพิกถอนจากการเป็นหลักทรัพย์จดทะเบียนอีกเหตุหนึ่ง
ตามข้อบังคับเรื่องการเพิกถอนหลักทรัพย์จดทะเบียน พ.ศ. 2542 ข้อ 9(6) (ก) และ (ข)
เนื่องด้วย บริษัทมีการหยุดประกอบกิจการเกือบทั้งหมด
และสินทรัพย์ที่ใช้ในดำเนินงานของบริษัทได้ลดลงอย่างมีนัยสำคัญ ทั้งนี้
เพราะบริษัทได้หยุดการผลิตทั้งหมดทั้งในส่วนโรงปั่นด้าย  และโรงทอผ้าในเดือนกุมภาพันธ์ ปี 2549
และได้หยุดการผลิตในแผนกการ์เม้นท์เมื่อสิ้นไตรมาสที่ 2 ปี 2549
โดยยังคงเหลือเพียง สินค้าค้างสต็อก
รวมทั้งบริษัทได้จำหน่ายเครื่องจักรที่ใช้ในการผลิตออกไปเพื่อชำระหนี้และเป็นเงินทุนหมุนเวียน
ทั้งนี้เพื่อเตรียมความพร้อมสำหรับธุรกิจใหม่ คือ อสังหาริมทรัพย์

ปัจจุบัน บริษัท มีทุนจดทะเบียน 1,757,210,000 บาท แบ่งเป็นหุ้นสามัญจำนวน 1,757,210,000
หุ้น มูลค่าที่ตราไว้ 1 บาท และมีทุนที่ออกและเรียกชำระแล้ว 532,603,858 บาท
แบ่งเป็นหุ้นสามัญจำนวน 532,603,858 หุ้น มูลค่าที่ตราไว้ 1 บาท

สำหรับผลการดำเนินงาน ในปี 2550 บริษัทมีรายได้รวม 11.93 ล้านบาท ลดลงจากปี 2549
จำนวน 98.14 ล้านบาท มีค่าใช้จ่ายรวม 49.56 ล้านบาท ลดลงจากปี 2549 จำนวน 226.97
ล้านบาท ขาดทุนสุทธิจำนวน 139.32 ล้านบาท ลดลงจากปี 2549 จำนวน 116.59 ล้านบาท โดย
ณ วันที่ 31 ธันวาคม 2550 บริษัทมีสินทรัพย์รวม 131.76 ล้านบาท ลดลงจากวันที่ 31 ธันวาคม
2549 จำนวน 170.88 ล้านบาท หนี้สินรวม 897.61 ล้านบาท ลดลงจากวันที่ 31 ธันวาคม 2549
จำนวน 35.41 ล้านบาท และส่วนของผู้ถือหุ้นติดลบ 765.84 ล้านบาท เพิ่มขึ้นจากวันที่ 31
ธันวาคม 2549 จำนวน 135.46 ล้านบาท